Projekts

LATVIJAS REPUBLIKAS MINISTRU KABINETS

20\_\_\_.gada \_\_\_.\_\_\_\_\_\_\_\_\_\_\_ Noteikumi Nr.\_\_\_\_\_

Rīgā (prot.Nr.\_\_\_\_ \_\_\_ .§)

**Valsts civilās aizsardzības kontaktpunkta izveidošanas kārtība, tā uzdevumi un tiesības, un kārtība, kādā tas sadarbojas ar Ārkārtējo situāciju reaģēšanas un koordinēšanas centru, Eiroatlantijas katastrofu reaģēšanas un koordinēšanas centru un citām starptautiskajām organizācijām un ārvalstīm**

Izdoti saskaņā ar Civilās aizsardzības un katastrofas

pārvaldīšanas likuma 8.panta otrās daļas 6.punktu

**I. Vispārīgie jautājumi**

1. Noteikumi nosaka:

1.1. Valsts civilās aizsardzības kontaktpunkta (turpmāk – kontaktpunkts) izveidošanas kārtību, tā uzdevumus un tiesības;

1.2. kārtību, kādā kontaktpunkts sadarbojas ar Eiropas Savienības Ārkārtējo situāciju reaģēšanas un koordinēšanas centru (turpmāk – ES ERCC), Ziemeļatlantijas līguma organizācijas Eiroatlantijas katastrofu reaģēšanas un koordinēšanas centru (turpmāk – NATO EADRCC) un citām starptautiskajām organizācijām un ārvalstīm.

**II. Valsts civilās aizsardzības kontaktpunkta izveidošana**

2. Valsts ugunsdzēsības un glābšanas dienests nodrošina kontaktpunkta nepārtrauktu darbību 24 stundas diennaktī.

3. Iekšlietu ministrijas Informācijas centrs nodrošina kontaktpunktu ar tehnisko nodrošinājumu, nepieciešamajām informācijas sistēmām, programmām, sakaru līdzekļiem un kanāliem.

**III. Valsts civilās aizsardzības kontaktpunkta uzdevumi un tiesības**

4. Kontaktpunktam ir šādi uzdevumi:

4.1. veic pastāvīgu un koordinētu informācijas apmaiņu ar katastrofas pārvaldīšanas subjektiem par katastrofām, to draudiem vai krīzes situācijām;

4.2. veic pastāvīgu un koordinētu informācijas apmaiņu ar ES ERCC, NATO EADRCC un citām starptautiskajām organizācijām un ārvalstīm par katastrofām, to draudiem vai krīzes situācijām;

4.3. veic katastrofu, to draudu vai krīzes situāciju attīstības monitoringu;

4.4. veic informācijas uzkrāšanu un analīzi par notikušajām katastrofām, to draudiem vai krīzes situācijām, kuru rezultātā iespējama humānās palīdzības un starptautiskās palīdzības saņemšana un sniegšana;

4.5. veic katastrofas pārvaldīšanas subjektu humānās palīdzības un starptautiskās palīdzības spēju apkopošanu, reģistrēšanu un informācijas atjaunošanu ES ERCC, NATO EADRCC un citu starptautisko organizāciju izveidotajās informācijas sistēmās;

4.6. sagatavo priekšlikumus Krīzes vadības padomes sekretariātam par katastrofu, to draudu vai krīzes situācijām, kurās nepieciešama starpnozaru koordinēta sadarbība katastrofas pārvaldīšanas pasākumu īstenošanai;

4.7. nodrošina kontaktpunkta darbinieku kvalifikācijas celšanu un iesaisti civilās aizsardzības un katastrofas pārvaldīšanas apmācībās un mācībās.

5. Kontaktpunktam ir šādas tiesības:

5.1. pieprasīt un saņemt informāciju par katastrofas pārvaldīšanas subjektu lietotajiem informācijas apmaiņas mehānismiem un agrīnās brīdināšanas tīkliem, un tajos iekļauto informāciju par katastrofu, to draudu vai krīzes situācijām;

5.2. pieprasīt un saņemt informāciju par katastrofas pārvaldīšanas subjektu apzinātajām humānās palīdzības un starptautiskās palīdzības spējām (eksperti, moduļi, komandas, resursi un citas spējas);

5.3. piedalīties nacionāla mēroga un starptautiska līmeņa apmācībās un mācībās;

5.4. izstrādāt rekomendācijas katastrofas pārvaldīšanas subjektiem par pastāvīgas un koordinētas informācijas apmaiņas nodrošināšanu ar kontaktpunktu.

**IV. Sadarbība ar ES ERCC, NATO EADRCC un citām starptautiskajām organizācijām un ārvalstīm**

6. Kontaktpunkts katastrofu, to draudu vai krīzes situācijās sadarbojas ar ES ERCC atbilstoši Eiropas Savienības normatīvajiem aktiem, kas reglamentē sadarbību civilās aizsardzības un katastrofas pārvadīšanas jomā.

7. Kontaktpunkts katastrofu, to draudu vai krīzes situācijās sadarbojas ar NATO EADRCC atbilstoši NATO darbību reglamentējošiem normatīvajiem aktiem par civilo aizsardzību un katastrofas pārvadīšanu.

8. Kontaktpunkts katastrofu, to draudu vai krīzes situācijās sadarbojas ar citām starptautiskajām organizācijām uz pieprasījuma pamata vai pēc pašu iniciatīvas.

9. Kontaktpunkts katastrofu, to draudu vai krīzes situācijās sadarbojas ar ārvalstīm pamatojoties uz divpusējiem vai daudzpusējiem līgumiem. Sadarbība ar ārvalstīm, ar kurām nav noslēgti divpusējie vai daudzpusējie līgumi, katastrofu, to draudu vai krīzes situācijās notiek uz pieprasījuma pamata vai pēc pašu iniciatīvas.

Ministru prezidents M.Kučinskis

Iekšlietu ministrs R.Kozlovskis

Iekšlietu ministrs R.Kozlovskis

Vīza: valsts sekretārs D.Trofimovs

I.Nakurts, 67075922

ivars.nakurts@vugd.gov.lv